Συνδυασμός και αξιολόγηση εξελιγμένων τεχνικών απεικόνισης μαγνητικού συντονισμού και τεχνικών απεικόνισης πυρηνικής ιατρικής στην διαφορική διάγνωση εξεργασιών του κεντρικού νευρικού συστήματος
Authors: Τσιτσία Βασιλική 
Published: September 2021

Η πρόοδος στην ιατρική απεικόνιση τα τελευταία χρόνια και οι συνεχώς αυξανόμενες απαιτήσεις της Νευρο-ογκολογίας και της Νευροχειρουργικής για πιο ακριβή αποτελέσματα, κάνει έκδηλη την ανάγκη για συνδυασμό διαγνωστικών πληροφοριών, τόσο ανατομικών-μορφολογικών όσο και λειτουργικών.Η κλασική μαγνητική τομογραφία είναι απαραίτητη για τη μελέτη της δομής των ενδοκρανιακών εξεργασιών. Η ενδοφλέβια χορήγηση παραμαγνητικών σκιαγραφικών ουσιών, με ενώσεις γαδολινίου, αυξάνει σημαντικά τη διαγνωστική ευαισθησία, λόγω ρήξης του αιματοεγκεφαλικού φραγμού (Blood Brain Barrier-BBB) ή/και της υπεραγγείωσης των αλλοιώσεων. Ωστόσο, αντιμετωπίζει ιδιαίτερους περιορισμούς, όσον αφορά την αξιολόγηση του κυτταρικού πολλαπλασιασμού και τελικά την αξιολόγηση των εγκεφαλικών όγκων. Οι εξελιγμένες τεχνικές της μαγνητικής τομογραφίας, όπως το DWI (diffusion-weighted imaging), το DTI (diffusion-tensor imaging) το DSCI (dynamic susceptibility contrast imaging) και η μαγνητική φασματοσκοπία (1H-MR spectroscopy), παρέχουν πολυπαραγοντικές πληροφορίες (αιμοδυναμικές, μεταβολικές, μορφολογικές, κλπ), οι οποίες δεν είναι διαθέσιμες με την κλασική μαγνητική τομογραφία. Αυτές οι τεχνικές απεικόνισης είναι απαραίτητες για την αξιολόγηση της παθολογικής και φυσιολογικής ανατομίας, καθώς και για την αξιολόγηση της μορφολογίας της αγγείωσης, του βαθμού αγγειογένεσης και της ρήξης του αιματοεγκεφαλικού φραγμού. Επίσης, οι τεχνικές αυτές είναι σε θέση να δώσουν πληροφορίες για τη μικροδομή της εξεργασίας (DWI, DTI) καθώς και για τις μεταβολικές μεταβολές των εξεργασιών (μαγνητική φασματοσκοπία-MRS).Αντίθετα, η Πυρηνική Ιατρική παρέχει λειτουργικές πληροφορίες για τις εγκεφαλικές εξεργασίες παρά ανατομικές. Η απεικόνιση στην Πυρηνική Ιατρική είναι μια μη-επεμβατική μέθοδος η οποία παρέχει πληροφορίες σε μοριακό και κυτταρικό επίπεδο και συμβάλλει στον προσδιορισμό της κατάστασης των λειτουργικών διαδικασιών, με τη μέτρηση της πρόσληψης του κατάλληλου ραδιοφαρμάκου από το όργανο-στόχο. Αυτές οι λειτουργικές διαδικασίες περιλαμβάνουν τη ροή του αίματος και το μεταβολισμό των ιστών, τις αλληλεπιδράσεις πρωτεΐνης-πρωτεΐνης, τη λειτουργία των υποδοχέων των κυττάρων σε φυσιολογικά και μη φυσιολογικά κύτταρα, τις αλληλεπιδράσεις κυττάρου-κυττάρου, τη δραστηριότητα των νευροδιαβιβαστών, της διακίνησης των κυττάρων, τη διήθηση ιστού καθώς και τον κυτταρικό θάνατο. Με την κάλυψη όλων αυτών των λειτουργικών πληροφοριών, η πυρηνική ιατρική προσφέρει ένα ευρύ φάσμα εργαλείων για την ανίχνευση φυσιολογικής και παθολογικής λειτουργίας του εγκεφάλου καθώς και της ανταπόκρισης της εξεργασίας σε θεραπεία.Στόχος λοιπόν της παρούσας διδακτορικής εργασίας είναι ο συνδυασμός και η αξιολόγηση της διαγνωστικής πληροφορίας από τις εξελιγμένες τεχνικές MRI και του σπινθηρογραφήματος εγκεφάλου. Η κλασική μαγνητική τομογραφία μας δίνει ανατομικές πληροφορίες, όμως οι ανώτερες τεχνικές μας δίνουν πολυπαραγοντικές πληροφορίες (αιμοδυναμικές, μεταβολικές, μορφολογικές, κλπ), ενώ το σπινθηρογράφημα εγκεφάλου μας δίνει λειτουργικές πληροφορίες. Η πολυπαραμετρική αξιολόγηση αυτών των πληροφοριών και η εισαγωγή τους στην κλινική διάγνωση των εξεργασιών του Κ.Ν.Σ., θα βελτιστοποιήσει την ταξινόμηση και την διαφορική διάγνωση των εξεργασιών και κατ’ επέκταση την στρατηγική αντιμετώσισης των εξεργασιών καθώς και την αξιολόγηση των επιδράσεων της θεραπείας.